b"\n_START_ARTICLE_\nMargherita Hack\n_START_SECTION_\nFam\xc3\xadlia i estudis\n_START_PARAGRAPH_\nMagherite Hack va n\xc3\xa9ixer a Flor\xc3\xa8ncia. El seu avi patern era su\xc3\xads-alemany. El seu pare era de religi\xc3\xb3 protestant i comptable de professi\xc3\xb3. La seva mare era cat\xc3\xb2lica i treballava com a miniaturista a la Galleria degli Uffizi. Als onze anys va con\xc3\xa8ixer Aldo De Rosa, durant unes vacances. Deu anys m\xc3\xa9s tard, el 1943, es van tornar a trobar a la Universitat de Flor\xc3\xa8ncia. Ell era estudiant de Lletres i ella de F\xc3\xadsica. Un any m\xc3\xa9s tard es van casar. Es va graduar en F\xc3\xadsica  a la Universitat de Flor\xc3\xa8ncia el 1945. Va fer la seva tesi sobre les cefeides, un tipus d\xe2\x80\x99estrelles variables, a l\xe2\x80\x99Observatori Astron\xc3\xb2mic d\xe2\x80\x99Arcetri. All\xc3\xa0 va comen\xc3\xa7ar a treballar en el camp de l\xe2\x80\x99espectrosc\xc3\xb2pia astron\xc3\xb2mica, que seria el seu principal camp d\xe2\x80\x99investigaci\xc3\xb3.\n_START_SECTION_\nActivitat cient\xc3\xadfica\n_START_PARAGRAPH_\nVa impartir classes d\xe2\x80\x99astronomia a l\xe2\x80\x99Observatori Astron\xc3\xb2mic d\xe2\x80\x99Arcetri, fins al 1954 que va demanar el trasllat a l\xe2\x80\x99Observatori Astron\xc3\xb2mic de Merate. Alhora impartia classes d\xe2\x80\x99astrof\xc3\xadsica i radioastronomia a l\xe2\x80\x99Institut de F\xc3\xadsica de la Universitat de Mil\xc3\xa0 i col\xc2\xb7laborava amb altres universitats d\xe2\x80\x99arreu del m\xc3\xb3n. Va treballar amb la Universitat de Berkeley, amb l\xe2\x80\x99Institut d\xe2\x80\x99Estudis avan\xc3\xa7ats de Princeton, amb l\xe2\x80\x99Institut d\xe2\x80\x99Astrof\xc3\xadsica de Par\xc3\xads, amb la Universitat de la ciutat de M\xc3\xa8xic i moltes altres institucions internacionals. Entre 1964 i 1987 va dirigir l\xe2\x80\x99Observatori Astron\xc3\xb2mic de Trieste. Des de 1964, fins a 1997, va treballar tamb\xc3\xa9 com a professora a la Universitat de Trieste, on va coordinar el Departament d\xe2\x80\x99Astronomia entre 1985 i 1991 i, posteriorment, entre 1994 i 1997. Tamb\xc3\xa9 va col\xc2\xb7laborar amb l\xe2\x80\x99Ag\xc3\xa8ncia Espacial Europea i amb la NASA. Va formar part de les societats f\xc3\xadsiques i astron\xc3\xb2miques m\xc3\xa9s rellevants._NEWLINE_Va escriure nombrosos textos divulgatius i llibres cient\xc3\xadfics sobre astronomia general i sobre espectrosc\xc3\xb2pia astron\xc3\xb2mica. Despr\xc3\xa9s de la seva  jubilaci\xc3\xb3, l'any 1997, va continuar dirigint del Centre Interuniversitari Regional d\xe2\x80\x99Astrof\xc3\xadsica i Cosmologia de Trieste i va seguir amb la seva tasca de divulgaci\xc3\xb3 de l\xe2\x80\x99astrof\xc3\xadsica.\n_START_SECTION_\nActivitat social i pol\xc3\xadtica\n_START_PARAGRAPH_\nMargherita Hack va ser candidata en diverses ocasions en eleccions al parlament itali\xc3\xa0 amb el Partit Comunista. Va ser una lluitadora contra qualsevol tipus de discriminaci\xc3\xb3 i, des del punt de vista religi\xc3\xb3s, es definia com a atea."